
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja L.Neimane
Komisijas locekļi A.Smagars kā patērētāju interešu pārstāvis un I.Rūtiņš kā komersantu interešu pārstāvis
izskatīja rakstveida procesā strīdu starp patērētāju un sabiedrību saistībā ar iegādātu līguma noteikumiem neatbilstošu motorolleru.
No lietas materiāliem izriet, ka patērētāja 2023. gada 9. augustā no sabiedrības iegādājās elektrisko motorolleri NIU UQi GT par kopējo summu 2 253,45 EUR. Pēc preces iegādes patērētāja tās lietošanas laikā konstatēja, ka motorolleris periodiski nedarbojas un nav brauktspējīgs. Laika posmā no 2025. gada 11. jūlija līdz 2025. gada 25. jūlijam motorolleris divas reizes tika nodots garantijas remontā, taču, pēc patērētājas ieskata, neatbilstība netika novērsta un prece joprojām neatbilda līguma noteikumiem. 2025. gada 8. augustā patērētāja vērsās pie sabiedrības ar iesniegumu, lūdzot apmainīt motorolleri pret līguma noteikumiem atbilstošu preci vai atmaksāt par preci samaksāto naudas summu, kā arī atlīdzināt piegādes izdevumus. Sabiedrība patērētājas prasību neapmierināja, norādot, ka neatbilstības nav konstatētas. Patērētāja vēlas atgūt par motorolleri samaksāto naudas summu.
Sabiedrība lietā ir sniegusi skaidrojumu, norādot, ka motorollerim vairākkārt tika veikta pārbaude un remonts. Sākotnēji neatbilstības netika konstatētas, tomēr vēlāk, pamatojoties uz patērētājas norādījumiem, tika veikta motora un vadības kontroliera nomaiņa. Sabiedrība uzskata, ka pēc remonta prece ir darba kārtībā un patērētājas prasība par līguma atcelšanu nav pamatota.
Komisija, izvērtējot lietā esošos dokumentus, konstatē, ka patērētāja ne sabiedrībai, ne Komisijai nav iesniegusi informāciju vai pierādījumus, kas apliecinātu, ka motorollerim ir defekti vai ka tas nedarbojas. Patērētāja tika aicināta iesniegt foto un video pierādījumus, kas apstiprinātu tās norādīto par motorollera neatbilstību līguma noteikumiem, taču tas netika izdarīts.
Komisija skaidro, ka saskaņā ar Patērētāju tiesību aizsardzības likuma (turpmāk – PTAL) 26.12 panta otro daļu Komisija pieņem lēmumu par strīda izbeigšanu, ja objektīvu apstākļu dēļ nav iespējams atrisināt strīdu vai lietā trūkst pierādījumu.
Ņemot vērā, ka lietā nav pierādījumu, kas apliecinātu patērētājas norādīto, Komisija nav iespējams izvērtēt motorollera atbilstību līguma noteikumiem.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 
	nolemj:
izbeigt strīda izskatīšanu pierādījumu trūkumu dēļ.
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Šis dokuments ir parakstīts ar drošu elektronisko parakstu un satur laika zīmogu.
Komisijas priekšsēdētāja	L. Neimane

